Twee in hof oor renosterhoringsFoto: Verskaf Twee mans het Vrydag in die Kimberley-landdroshof verskyn op aanklag van die onwettige handel in renosterhorings en oortreding van die Wet op Nasionale Omgewingsbestuur en Biodiversiteit. Mattheus Willem Johannes Viljoen (55) en Gerrit Michael Johannes Davies (65) sal op 18 Oktober weer in die hof verskyn wanneer hulle na verwagting om borgtog aansoek sal doen. Die twee mans is Donderdag tydens ŉ intelligensiegedrewe operasie deur die Valke se eenheid vir ernstige georganiseerde misdaad en SANParke se veediefstaleenheid in hegtenis geneem. “Daar is twee renosterhorings en vyf ander kleiner stukke ter waarde van R1,9 miljoen in hul besit gevind,” het Nomthandazo Mnisi, woordvoerder van die Valke, gesê. Volgens Mnisi is daar ook op ŉ Astra-rewolwer en ŉ voertuig beslag gelê ná die mans se beweerde mislukte poging om die horings te verkoop.